**Ана Вујовић** (Београд, 1979), визуелна уметница која своју праксу реализује у форми објеката, скулптуре, инсталације, цртежа и слике, комбиновањем мултимедијалног и дигиталног истражује постаналогно искуство – интеракцију друштва са дигиталним светом и његов однос с коренима традиционалног наслеђа. Студије сликарства завршила је на Факултету ликовних уметности у Београду. Излаже од 2008. године. Боравила је на уметничким резиденцијама у Грчкој, Немачкој, Италији и Белгији.

www.anavujovic.net

**Јелена Јанковић** (Београд, 1985) фотографкиња са снажном уметничком визијом, у свом раду истражује људску природу и психолошке аспекте односа кроз пуни спектар фотографских жанрова, од жанра документарне, до позоришне, модне и концептуалне фотографије. Фотографије и пројекти Јелене Јанковић настају истраживањем људи, ситуација, сензација, светла, боја и имагинације. Своје радове излагала је широм света, у Москви, Мексико Ситију, Истанбулу, Токију, Лондону, Куала Лумпуру, Тбилисију, Сијени и Загребу.

Добитница је неколико значајних интернационалних награда за свој рад.

**Бојана Лукић,** визуелна уметница из Београда, студирала је сликарство на Академији лепих уметности Брера у Милану и од 2002. године активно излаже у земљи и иностранству (Италија, Француска, Ирска, Аустрија, Швајцарска, Хрватска, Јапан). Чланица је УЛУС-а од 2009. године. Године 2010. учествовала је у резиденцијалном програму Културконтакта у Бечу. Њени радови налазе се у бројним домаћим и иностраним колекцијама.

БојанаЛукић је и дугогодишњи едукатор у области уметности за децу, аутор и водитељ великог броја креативних радионица за децу, младе и одрасле (Музеј савремене уметности у Београду, Народни музеј у Београду, фестивал дечје литературе и илустрације Крокодокодил, пројекат Бормиоли у Милану и многих других).

www.bojanalukicartist.com

**Горан Драгаш** (Сисак, 1972), дипломирао је на Сликарском одсеку Факултета ликовних уметности у Београду 2005. године.

Основу његовог уметничког интересовања чине друштвени процеси и њихове последице на појединца.

Излаже у земљи и иностранству, а радови му се налазе у бројним колекцијама.

Један је од оснивача и члан Уметничке асоцијације Прототип.